นายกรัฐมนตรี กำชับ เข้มงวด ตรวจสอบ การลักลอบเล่นพนันออนไลน์ หากพบดำเนินคดีอย่างเด็ดขาด
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความห่วงใยกรณีมีการลักลอบเล่นพนันออนไลน์ ซึ่งปัจจุบันได้มีการปรับเปลี่ยนรูปแบบวิธีการเล่นที่แยบยล แปลกใหม่ขึ้น เพื่อหลีกเลี่ยงการจับกุมของเจ้าหน้าที่ตำรวจ นายกรัฐมนตรี กำชับสำนักงานตำรวจแห่งชาติ ฝ่ายปกครอง กระทรวงดิจิทัลเพื่อเศรษฐกิจและสังคม (ดีอีเอส) และหน่วยงานที่เกี่ยวข้อง เข้มงวดในการตรวจสอบการลักลอบเปิดโต๊ะพนันในพื้นที่ต่างๆ รวมถึงการพนันออนไลน์อย่างเข้มงวด โดยให้เร่งตรวจสอบ หากพบการกระทำ ความผิดให้ดำเนินคดีตามกฎหมายอย่างเคร่งครัด ไม่มีการละเว้น พร้อมฝากเตือนไปยังพี่น้องประชาชนและผู้ปกครองที่มีบุตรหลาน บุคคลในครอบครัว หรือคนใกล้ชิดที่มีพฤติกรรมเกี่ยวข้องกับการเล่นการพนันให้จับตาดูแลพฤติกรรมเป็นพิเศษ โดยเฉพาะในช่วงเวลานี้ที่เด็กนักเรียนเรียนออนไลน์ มีโอกาสที่อาจจะทำให้ถูกชักจูงเข้าไปเกี่ยวข้องกับการพนันได้ง่ายกว่าเดิมขอให้ประชาชนหลีกเลี่ยงการเล่นการพนัน เพราะผิดกฎหมาย และอาจทำให้สูญเสียทรัพย์สินจากการเล่นการพนันด้วย พร้อมกับขอให้ประชาชนช่วยกันเป็นหูเป็นตา หากพบการลักลอบเปิดโต๊ะพนัน รวมถึงแหล่งพนันออนไลน์ ขอให้แจ้งเจ้าหน้าที่เพื่อดำเนินคดี โดยสามารถแจ้งข้อมูลได้ที่ ศูนย์ PCT 081-866-3000 ในเวลาราชการ หรือสายด่วน กองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) 1441 ตลอด 24 ชม. หรือทาง www.pct.police.go.th รวมถึงแจ้งมายังสำนักนายกรัฐมนตรี สายด่วน 1111 และเจ้าหน้าที่ตำรวจในพื้นที่ได้ทันที